Sanger vra hulp om honger te stop | Maroela Media
'n Skermgreep uit dié musiekvideo.
Die Afrikaanse sanger Willem van der Ryst se jongste musiekvideo is spesiaal aan Helpende Hand opgedra. Dié video maak mense van die hongersnood in Afrikaanse gemeenskappe bewus.
Die sanger, bekend vir sy treffers "Knipmes-aand" en "Buffelram", was al op verskeie radiostasies se trefferlyste. In samewerking met Solidariteit Helpende Hand wil hy nou sy talent gebruik om aan die gemeenskap terug te gee. Met sy jongste lied, "Gee 'n bietjie", wil hy mense inspireer om mekaar te help.
"Dit was so lekker om die kindertjies so gelukkig te sien. Ek het 'n interessante ding waargeneem: Al is hulle nie so bevoorreg soos ander kinders nie, glimlag hulle die heeltyd – dit verg nie baie om hulle gelukkig te maak nie. Die grootste ding waarna hulle daagliks uitsien, is die bord kos wat hulle by hul kleuterskool kry. Dit is hartverskeurend hoeveel kinders van 'n ete by die skool as hul primêre ete vir die dag afhanklik is."
"By Helpende Hand is hongersnood onder ons mense 'n alledaagse gesprekspunt. Dit hang soos 'n donker wolk oor ons en is iets waaroor ons elke minuut van elke dag dink.
"Ons dink ook aan die feit dat ons nie almal kan help nie – ons kan maar net bietjie vir bietjie help. Om 'n gemeenskap te mobiliseer om mekaar te help, is die sleutel tot 'n volhoubare oplossing," sê René Roux, adjunk- uitvoerende hoof van kommunikasie by Helpende Hand.
Só kan jy help om hongersnood hok te slaan:
Word 'n ondersteuner van Helpende Hand en maak 'n maandelikse bydrae van jou keuse. Helpende Hand se nuwe e-mandaat maak die aansluitproses maklik. Jy kan in 'n japtrap en in die gemak van jou huis aansluit sonder dat iemand jou skakel. Besoek Sluitaan.co.za en volg die stappe.
Vir 'n eenmalige finansiële bydrae kan jy Helpendehand.co.za/kosblikkie besoek, of kreatief wees en 'n kosblikkie vir 'n behoeftige kleuter pak.